Ebda oġġezzjoni għal att delegat: kontribuzzjoni finanzjarja fis-settur tal-apikultura Deċiżjoni tal-Parlament Ewropew li ma ssir ebda oġġezzjoni għar-Regolament delegat tal-Kummissjoni tal-1 ta' Frar 2021 li jemenda r-Regolament delegat (UE) 2015/1366 fir-rigward tal-bażi għall-allokazzjoni tal-kontribuzzjoni finanzjarja fis-settur tal-apikultura (C(2021)00429 – 2021/2535(DEA)) Il-Parlament Ewropew, – wara li kkunsidra r-Regolament delegat tal-Kummissjoni (C(2021)00429), – wara li kkunsidra l-ittra tal-Kummissjoni tat-12 ta' Frar 2021, li permezz tagħha hija talbet lill-Parlament jiddikjara li mhux se joġġezzjona għar-Regolament delegat, – wara li kkunsidra l-ittra tal-Kumitat għall-Agrikoltura u l-Iżvilupp Rurali lill-President tal-Konferenza tal-Presidenti tal-Kumitati, bid-data 24 ta' Frar 2021, – wara li kkunsidra l-Artikolu 290 tat-Trattat dwar il-Funzjonament tal-Unjoni Ewropea, – wara li kkunsidra r-Regolament (UE) Nru 1308/2013 tal-Parlament Ewropew u tal-Kunsill, u b'mod partikolari l-Artikolu 56(1) u l-Artikolu 227 tiegħu, – wara li kkunsidra l-Artikolu 111(6) tar-Regoli ta' Proċedura tiegħu, – wara li kkunsidra r-rakkomandazzjoni għal deċiżjoni tal-Kumitat għall-Agrikoltura u l-Iżvilupp Rurali, – wara li kkusnidra l-fatt li ebda oġġezzjoni ma tqajmet fil-perjodu stabbilit fit-tielet u r-raba' inċiż tal-Artikolu 111(6) tar-Regoli ta' Proċedura tiegħu, li skada fid-9 ta' Marzu 2021, A. billi, ir-Regolament (UE) 2020/2220 tal-Parlament Ewropew u tal-Kunsill (ir-"Regolament Tranżitorju"), li emenda r-Regolament (UE) Nru 1308/2013 bl-estensjoni tal-kontribuzzjonijiet tal-Unjoni għall-programmi tal-apikultura għas-snin 2021 u 2022, daħal fis-seħħ biss fid-29 ta' Diċembru 2020; B. billi, għall-perjodu 2021-2027, il-Kummissjoni pproponiet żieda fl-allokazzjoni tal-kontribuzzjoni tal-Unjoni għall-programmi tal-apikultura għal EUR 60 000 000 fis-sena, bl-allokazzjoni tal-Istati Membri stabbilita fl-Anness VIII tal-proposta tal-Kummissjoni għal Regolament tal-Parlament Ewropew u tal-Kunsill li jistabbilixxi regoli dwar l-appoġġ għal pjanijiet strateġiċi li jridu jitfasslu mill-Istati Membri fl-ambitu tal-politika agrikola komuni (il-Pjanijiet Strateġiċi tal-PAK) u ffinanzjati mill-Fond Agrikolu Ewropew ta' Garanzija (FAEG) u mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament (UE) Nru 1305/2013 tal-Parlament Ewropew u tal-Kunsill u r-Regolament (UE) Nru 1307/2013 tal-Parlament Ewropew u tal-Kunsill; il-bażi għall-allokazzjoni tal-kontribuzzjoni tal-Unjoni lill-Istati Membri f'dik il-proposta tal-Kummissjoni, kienet l-allokazzjoni tal-fondi tal-Unjoni għall-programmi tal-apikultura għall-perjodu 2017-2019, li min naħa tagħha saret abbażi tal-għadd ta' doqqajs li ġie kkomunikat fl-2013 mill-Istati Membri fil-programmi tal-apikultura rispettivi tagħhom għall-perjodu 2014-2016. C. billi, sabiex tiġi żgurata l-konsistenza mal-proposta tal-Kummissjoni COM(2018)0392 msemmija hawn fuq, u biex tiġi żgurata l-koerenza bejn l-allokazzjonijiet għall-programmi tal-apikultura għas-snin 2021 u 2022 u mill-2023 'il quddiem, u biex tingħata ċertezza lill-Istati Membri u tiġi ffaċilitata l-approvazzjoni tal-programmi tal-apikultura, huwa essenzjali li dan ir-Regolament delegat jiġi ppubblikat mill-aktar fis possibbli; Jiddikjara li ma joġġezzjonax għar-Regolament delegat Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni.
Extracted from TA-9-2021-0065_MT.docx